Source: http://financnik.sk/index.php/spravodajstvo/features/item/151489-Jurajovi%20zvysili%20trest%20za%20zabitie%20Henryho%20v%20Bratislave,%20sud%20vyhovel%20navrhu%20prokuratury
Timestamp: 2019-10-23 12:46:48+00:00

Document:
utorok, 17 september 2019 14:00
17.9.2019 (Webnoviny.sk) - Juraj H. je vinný, za zabitie Filipínca si odpyká deväťročný trest. Rozhodol o tom Krajský súd v Bratislave v kauze smrti filipínskeho občana Henryho Acordu, čím vyhovel návrhu prokuratúry, ktorá žiadala vyšší trest.
Zrušené rozhodnutie okresného súdu
Súd v utorok zrušil rozhodnutie Okresného súdu Bratislava I z mája tohto roka, ktorý obžalovanému vymeral šesťročný trest. Juraj H. si odpyká trest vo výkone s minimálnym stupňom stráženia. Na hlavnom pojednávaní už nedokazoval vinu obžalovaného, pretože ju priznal na predošlých pojednávaniach. Krajský súd opäť vypočul Juraja H., pričom senát zaujímalo, či bral pred spáchaním skutku lieky, alebo pil pravidelne alkoholické nápoje. Obžalovaný zopakoval, že ho skutok mrzí, ale nemôže vrátiť čas. Rozsudok je právoplatný.
Henry zomrel v nemocnici
Juraj H. spoznal pôvodne trest Okresného súdu Bratislava I ešte v máji tohto roka, všetky procesné strany sa však odvolali. Odpykať si ho mal v zariadení s najnižším stupňom stráženia. Zároveň sa obžalovaný mal po prepustení podrobiť ochrannému protialkoholickému liečeniu. Podľa predsedu senátu sa súd stotožnil so znaleckým posudkom, podľa ktorého obžalovaný spáchal skutok v stave zníženej príčetnosti. Ten bol podľa posudku z oblasti psychiatrie spôsobený kombináciou alkoholu a liekov na liečenie úzkostnej poruchy. Súd tak obžalovanému vymeral trest pod spodnou hranicou trestnej sadzby, ktorá je v prípade zabitia sedem až desať rokov. Incident sa odohral v sobotu 26. mája 2018 v skorých ranných hodinách na Obchodnej ulici v Bratislave. Acorda sa vtedy zastal dvoch žien, ktoré obťažoval 28-ročný Juraj H. Ten Acordu napadol, pričom ho aj kopol do hlavy. Filipínec následne 31. mája zomrel v nemocnici. Podľa obžaloby kopnutie na zemi ležiaceho Henryho spôsobilo krvácanie do mozgu, ťažký opuch a následnú mozgovú smrť.
Viac k témam: #allforhenry, zabitie Filipínca v Bratislave
Zdroj: Webnoviny.sk - Jurajovi zvýšili trest za zabitie Henryho v Bratislave, súd vyhovel návrhu prokuratúry © SITA Všetky práva vyhradené.
Nachádzaš sa tu: HomeSpravodajstvoZ domovaJurajovi zvýšili trest za zabitie Henryho v Bratislave, súd vyhovel návrhu prokuratúry Scroll to Top

References: súd 

Súd 
 súd 
 súd 
 Súd 
 súd 
 súd